Asetus suomalaisten alusten signaalikirjaimista
Suomen asetuskokoelma 117/1927.

A s e t u s

suomalaisten alusten signaalikirjaimista.

Annettu Helsingissä, 29 päivänä huhtikuuta 1927.

___

    Kauppa- ja Teollisuusministerin esittelystä säädetään täten seuraavaa:

1 §.

Suomalaiselle kauppa-alukselle, jota käytetään merenkulkuun maan rajain ulkopuolella, sekä rannikkomatkustaja-alukselle on rekisteriviranomaisen, kun alus merkitään laivarekisteriin, annettava signaalikirjaimet käytettäväksi aluksen tunnusmerkkinä kansainvälisen signaalijärjestelmän mukaisesti.

Signaalikirjaimet on myös hakemuksesta annettava suomalaiselle kauppa-alukselle, joka rekisteröitäessä ei ole niitä saanut, mutta jota sen jälkeen aletaan käyttää liikenteessä, jota varten signaalikirjaimet sen mukaan, mitä edellä on säädetty, ovat tarpeen.

Suomen valtiolaitoksen aluksille, joita käytetään valtiohallinnollisiin tarkoituksiin ulkomaan- tai rannikkoliikenteessä, antaa signaalikirjaimet merenkulkuhallitus.

2 §.

Merenkulkuhallituksen on hoidettava Suomen tasavallalle kansainvälisen sopimuksen mukaan annettua signaalikirjainluetteloa sekä siitä jaettava kunkin rekisteriviranomaisen käytettäväksi tarpeellinen määrä erityiseen signaaliluetteloon järjestyksessä merkittyjä kirjaimia.

Sellaisten alusten signaaliluetteloa, joista mainitaan 1 §:n 3 momentissa, pitää merenkulkuhallitus.

3 §.

Signaalikirjaimet ovat signaaliluettelosta jaettavat siinä järjestyksessä, missä ne luetteloon on merkitty.

Signaalikirjaimia, jotka ovat tulleet vapaiksi sen johdosta, että alus on poistettu laivarekisteristä tai lakannut olemasta valtion omaisuutta, älköön jaettako, ennenkuin kaikki luetteloon otetut kirjaimet ovat tulleet käytetyiksi.

4 §.

Annettuaan alukselle signaalikirjaimet merkitköön rekisteriviranomainen viipymättä signaaliluettelon vastaavaan kohtaan aluksen rekisterinumeron, nimen, lajin, kotipaikan, brutto- ja nettovetoisuuden, pääisännän nimen ja kotipaikan, koneella kulkevan aluksen konevoiman sekä aluksen rekisteröimisajan.

Samaa menettelyä noudattakoon merenkulkuhallitus soveltuvilta osin antaessaan signaalikirjaimia 1 §:n 3 momentissa mainituille aluksille.

5 §.

Kun rekisteröity alus siirretään toiseen rekisterialueeseen, pysytetään sillä ennenannetut signaalikirjaimet, mitkä kuitenkin niitten vapauduttua palautuvat sen rekisteriviranomaisen käytettäviksi, joka ne alkuaan oli alukselle antanut; ja on viranomaisen, jonka rekisteriin alus viimeksi oli ollut kirjoitettuna, ilmoitettava signaalikirjainten vapautumisesta ensinmainitulle viranomaiselle.

Jos valtiolaitoksen alus, jolle signaalikirjaimet on annettu, lakkaa olemasta valtion omaisuutta, on se asianomaisen viranomaisen tehtyä siitä ilmoituksen poistettava signaaliluettelosta.

6 §.

Rekisteriviranomaisen, joka on tehnyt merkinnän signaaliluetteloon, on viipymättä lähetettävä merenkulkuhallitukselle tehdyn muutoksen osoittava luettelonote. Ellei signaaliluettelossa jonkun vuosineljänneksen aikana ole tapahtunut muutosta, ilmoittakoon rekisteriviranomainen siitäkin yhden kuukauden kuluessa vuosineljänneksen päättymisestä.

7 §.

Merenkulkuhallituksen on laivakalenterin julkaisemisen yhteydessä toimitettava myös koko maan käsittävä signaaliluettelo sekä huolehdittava sen ottamisesta kansainväliseen signaalikirjaan.

8 §.

Tällä asetuksella kumotaan marraskuun 21 päivänä 1889 annettu julistus suomalaisten laivain tuntemusmerkeistä.

Tätä kaikki asianomaiset noudattakoot.

Helsingissä, 29 päivänä huhtikuuta 1927.

Tasavallan Presidentti

LAURI KR. RELANDER.

Kauppa- ja Teollisuusministeri Väinö Hupli.

Katso myös
 Tämän asetuksen kumosi asetus suomalaisten alusten tunnuskirjaimista.

Vesiliikennesäädökset